|  |
| --- |
| **2018-11-28 10:14:11 - Наталия Москова** |
| Здравейте, имам следния въпрос: Възможно ли е Собственик и Управител на ЕООД, който е и самоосигуряващо се лице в същото дружество, да сключи И трудов договор със себе си като юрисконсулт в дружеството? |
| **2018-12-18 11:58:27 - Дирекция "Трудово право, обществено осигуряване и условия на труд"** |
| Уважаема госпожо Москова, Трудовото законодателство урежда трудовите отношения между работника или служителя и работодателя по повод предоставянето на работна сила (чл. 1, ал. 2 от Кодекса на труда). Основната характеристика на тези отношения е, че те представляват отношения на “власт” и “подчинение”, при които едната страна – работодателят, възлага и контролира работата, а другата страна – работникът или служителят предоставя работната си сила под контрола на работодателя. С оглед на това, лицето което полага труд в изпълнение на трудовите си задължения, не може да се намира в служебна зависимост от самото себе си. Това на практика означава, че лице, което е работодател по трудовото правоотношение, и едновременно с това е работник или служител по това правоотношение, не може да сключва трудов договор “сам със себе си”, т. е. не е възможно едно лице с оглед на работодателската правоспособност да упражнява работодателската власт спрямо самия себе си. Не е възможно едно и също лице да възлага и изпълнява работата, да извършва оценка на труда и изпълнението, да налага дисциплинарни наказания, да си разрешава ползване на отпуск или да води съдебен спор при незаконосъобразно уволнение. |